LV Eiropas Savienības Oficiālais Vēstnesis C 387/22

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 387/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

GROZĪJUMU PIETEIKUMS SASKAŅĀ AR 9. PANTU

“CABALLA DE ANDALUCÍA”

EK Nr.: ES-PGI-0105-0935-09.01.2012

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi:

—  Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode —  Saikne — ☒ Marķējums — ☒ Valsts prasības — ☒ Citur: specifikācijas ievērošanas pārbaude

2. Grozījuma veids:

— ☒ Grozījumi vienotajā dokumentā vai kopsavilkuma lapā —  Grozījumi reģistrēta ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījumi:

3.1. Groza specifikācijas b) punktu “Produkta apraksts”, lai kā izejvielu pievienotu sugu Scomber colias un atļautu kā pārliešanas šķidrumu izmantot mazāk nekā vienprocentīgu sālsūdens šķīdumu:

Tiek ierosināts pievienot sugu Scomber colias kā izejvielu aizsargātās ģeogrāfiskās izcelsmes norādes “Caballa de Andalucía” aizsargātajiem produktiem, pamatojoties uz jaunākajām zinātnes atziņām, jo vairāki taksonomisti, kas specializējas zivju taksonomijā, šo sugu atzinuši par no Scomber japonicus atsevišķu sugu, kā norādīts zinātniskajā publikācijā “Phylogenetic differentiation between Atlantic Scomber colias and Pacific Scomber japonicus based on nuclear DNA sequences”, kuras autori ir Carlos Infante, Enrique Blanco, Eugenia Zausti, Aniela Crespo un Manuel Manchado un kura publicēta izdevumā “Genetica” (2007), 130. sēj., Nr. 1, 1.–8. lpp., DOI: 10.1007/s10709-006-0014-5.

3.2. Klasiskajā taksonomijā nošķir trīs Scomber ģints sugas – S. scombrus, S. australasicus un Scomber japonicus. Šis atklājums, kura pamatā ir jaunākās zinātniskās atziņas, ir pamudinājis nosaukt to migrējošo Scomber ģints sugu, kuras pārstāvji parasti sastopami Atlantijas okeānā, par Scomber colias, nosaukumu Scomber japonicus turpinot attiecināt uz Klusajam okeānam un Indijas okeānam raksturīgo sugu; abas šīs sugas ir piemērotas minēto konservu izgatavošanai:

Tiek ierosināts atļaut izmantot mazāk nekā vienprocentīgu sālsūdens šķīdumu kā pārliešanas šķidrumu “Caballa de Andalucía” konserviem “savā sulā”.

Šo konservu izejviela ir tāda pati – Scomber japonicus un Scomber colias –, arī to izgatavošanas veids ir amatniecisks un identisks veidam, kādā izgatavo šo zivju konservus eļļā; produkta īpašības nav atšķirīgas. Atšķirīgs ir tikai pārliešanas šķidrums, kas ir no pagatavošanas šķidruma iegūts sālsūdens, kura sāls saturs ir mazāks par vienu procentu.

3.3. Groza specifikācijas c) punktu “Ģeogrāfiskais apgabals”, tajā iekļaujot pašvaldību Chiclana de la Frontera:

Tiek labota kopsavilkuma lapā un specifikācijā konstatētā kļūda attiecībā uz Kadisas (Cádiz) provinces pašvaldību Chiclana de la Frontera. Šī pašvaldība bija iekļauta Eiropas Komisijai nosūtītajos 2004. gada 29. jūnija dokumentos, taču cilvēka kļūdas dēļ tā netika iekļauta publicēšanai paredzētajās dokumentu galīgajās versijās.

3.4. Groza d) punkta “Pierādījumi, ka produkta izcelsmes vieta ir attiecīgais ģeogrāfiskais apgabals” formulējumu:

Tā kā ir mainījies tas, kura iestāde pārbauda atbilstību, šā punkta formulējumu groza, lai tajā norādītu veicamos pārbaudes pasākumus, precīzi neminot iestādi, kurai tie jāveic, jo tā var mainīties.

3.5. Groza e) punkta “Produkta ražošanas metodes apraksts” formulējumu, lai sālsūdeni noteiktu par vienu no pārliešanas šķidruma veidiem iepakojumā un noteiktu iepakojuma veidus:

Punkta “Iepakojums” formulējumu groza šādi:

“Produkts ir filejas, kam novilkta āda un izņemtas asakas, eļļas vai sālsūdens vidē cilindriskas vai taisnstūrveida formas metāla kārbās un stikla burkās.”

3.6. Groza g) punktu “Specifikācijas ievērošanas pārbaude”:

Lai formulējumu pielāgotu Eiropas Komisijai sniegtajai informācijai, Andalūzijas (Andalucía) īpaši augstas kvalitātes produktu oficiālās pārbaudes sistēmā, kas ietilpst pārbaužu daudzgadu plānā, ir norādīta adrese Andalūzijas huntas Lauksaimniecības, zivsaimniecības un vides ministrijas (Consejería de Agricultura, Pesca y Medio Ambiente de la Junta de Andalucía) tīmekļa vietnei, kurā tiks sniegta informācija par iestādēm, kam uzdots pārbaudīt specifikācijas ievērošanu.

3.7. Groza specifikācijas h) punktu “Marķējums”:

Groza minētā punkta formulējumu, un tajā iekļauj “Caballa de Andalucía” logotipu, līdz ar to punkta jaunais formulējums ir šāds:

“Katram ražotājam, kurš pārdod makreļu konservus, uz ko attiecas aizsargātā ģeogrāfiskās izcelsmes norāde “Caballa de andalucía”, obligāti labi redzamā vietā uz etiķetēm jāiekļauj norāde “Aizsargāta ģeogrāfiskās izcelsmes norāde”, Kopienas simbols un nosaukums “Caballa de Andalucía”, kā arī informācija, kuras norādīšanu parasti nosaka spēkā esošie tiesību akti. Jebkura veida iepakojumam, kurā aizsargātos makreļu konservus piedāvā patēriņam, jāsagatavo Regulatīvās padomes izdota numurēta etiķete, kas jāpiestiprina ražošanas laikā tādā veidā, lai nebūtu iespējama tās atkārtota izmantošana.”

3.8. Groza i) punktu “Tiesību aktu prasības”:

Specifikācijā ietvertos noteikumus pielāgo spēkā esošajiem tiesību aktiem.

VIENOTS DOKUMENTS

PADOMES REGULA (EK) Nr. 510/2006

“CABALLA DE ANDALUCÍA”

EK Nr.: ES-PGI-0105-0935-09.01.2012

AĢIN ( X ) ACVN ( )

1. Nosaukums:

“Caballa de Andalucía”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts:

3.1. Produkta veids:

1.7. grupa. Svaigas zivis, gliemji un vēžveidīgie un to izstrādājumi

3.2. Produkta apraksts, uz kuru attiecas nosaukums (1):

Amatnieciski izgatavoti konservi – makreļu filejas savā sulā vai eļļā.

Tie ir izcilas kvalitātes konservi pelēcīgi baltā krāsā, ar stingru, maigu un sulīgu konsistenci, patīkamu smaržu un ļoti raksturīgu treknas zivs garšu.

Makreļu fileju konserviem ir trīs varianti atkarībā no lietotā pārliešanas šķidruma – olīveļļas, saulespuķu eļļas vai pagatavošanas šķidruma. Tos iepako taisnstūrveida vai cilindriskās metāla kārbās vai stikla burkās.

3.3. Izejvielas (tikai pārstrādātiem produktiem):

Konservu izejviela ir Scomber japonicus un Scomber colias sugu makreles, kam ir iegarens vārpstveida ķermenis, smails purns un šaurs astes stumbrs. Šo sugu zivīm ir divas pilnīgi atdalītas muguras spuras, un to galvu un ķermeni klāj sīkas zvīņas. Tās ir zaļganzilā krāsā, un tās rotā melnas, šauras, līkumotas līnijas un plankumi; to sāni un vēders ir sudrabaini dzelteni ar zilganpelēkiem plankumiem. Zivis parasti ir 20–30 cm garas.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Konservus izgatavo, izmantojot amatnieciskas metodes, kādas Andalūzijā tradicionāli izmanto jau kopš senatnes. Makreles ādu novelk ar rokām, neizmantojot ķīmiskas vielas, tādējādi iegūstot izcilas kvalitātes produktu pelēkbaltā krāsā, saglabājot visas zivij raksturīgās īpašības.

Kā pārliešanas šķidrumu izmanto tikai sālsūdeni (kura sāls saturs ir mazāks par vienu procentu), olīveļļu vai saulespuķu eļļu.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

Katram ražotājam, kurš pārdod makreļu konservus, uz ko attiecas aizsargātā ģeogrāfiskās izcelsmes norāde “Caballa de Andalucía”, obligāti labi redzamā vietā uz etiķetēm jāiekļauj norāde “Aizsargāta ģeogrāfiskās izcelsmes norāde”, nosaukums “Caballa de Andalucía” un Eiropas Savienības logotips. Tajā jāiekļauj arī turpmāk sniegtais aizsargātās ģeogrāfiskās izcelsmes norādes logotips, kas obligāti jānorāda uz visiem “Caballa de Andalucía” konserviem, uz kuriem attiecas šī norāde.

Jebkura veida iepakojumam, kurā aizsargātos makreļu konservus piedāvā patēriņam, jāsagatavo Regulatīvās padomes izdota numurēta etiķete, kas jāpiestiprina ražošanas laikā tādā veidā, lai nebūtu iespējama tās atkārtota izmantošana.

4. Precīza ģeogrāfiskā apgabala definīcija:

Konservu izgatavošanas apgabals ietver Almerijas (Almería) provinces pašvaldības Almería, Adra, Carboneras, Garrucha un Roquetas de Mar, Kadisas (Cádiz) provinces pašvaldības Algeciras, Barbate, Cádiz, Chiclana de la Frontera, Chipiona, Conil, La Línea, Puerto de Santa María, Rota, Sanlúcar de Barrameda un Tarifa, Granadas (Granada) provinces pašvaldības Almúñecar un Motril, Uelvas (Huelva) provinces pašvaldības Ayamonte, Cartaya, Huelva, Isla Cristina, Lepe, Palos de la Frontera un Punta Umbría, Malagas (Málaga) provinces pašvaldības Estepona, Fuengirola, Málaga, Marbella un Vélez-Málaga.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Makreļu konservus izgatavo konservu ražošanas uzņēmumos, kas atrodas minētajā ģeogrāfiskajā apgabalā, ievērojot specifikācijā norādītos elementus, it sevišķi attiecībā uz amatniecisku izgatavošanu, izmantojot tādas pašas metodes un procesus kā senatnē un tādējādi saglabājot zivju dabīgās īpašības.

Īpaša nozīme produkta gatavošanas procesā ir zivs ādas novilkšanai ar rokām – šo procesu, kas tradicionālā veidā tiek pārņemts no paaudzes paaudzē, veic lietpratēji.

5.2. Produkta specifika:

Amatnieciskie procesi, ko izmanto “Caballa de Andalucía” konservu izgatavošanai, ļauj saglabāt visas konservēto zivju dabīgās īpašības – stingro, maigo un sulīgo konsistenci, patīkamo smaržu un ļoti raksturīgo treknas zivs garšu.

Šo konservu izgatavošanas izejviela ir iepriekš norādīto sugu makreles; lai gan minētās sugas ir migrējošas, šo sugu makreles parasti ir sastopamas pie norādītā ģeogrāfiskā apgabala krastiem.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Migrējošu zivju sugu zvejas aizsākumi Spānijas dienvidos sniedzas trīs tūkstošu gadu senā pagātnē, kad feniķieši un tartesieši sāka zvejot tunzivis, makreļtunzivis un makreles, izmantojot nelielus tīklus, primitīvus riņķvadus un parastus āķus. Tāpat jānorāda, ka līdztekus zvejai liela nozīme bija arī šo migrējošo sugu zivju apstrādes nozarei, kas uzplauka I gadsimtā. Visu veidu tunzivis un makreles tika apstrādātas ražotnēs, kuras strauji attīstījās visā Andalūzijas piekrastē. Ievērojamās Baelo Claudia de Bolonia drupas Tarifā (Tarifa), kurās vēl šodien ir redzami zivju dīķi, ir tikai viens piemērs. Tas nozīmē, ka attiecīgajā apgabalā nozvejoto zivju sugu produktu konservēšana Andalūzijā ir neatminami sena tradīcija, kas saglabājusies līdz mūsdienām, saglabājoties amatnieciskajiem izgatavošanas procesiem, kuros iegūst īpaši augstas kvalitātes produktus tieši šo izejvielu un amatnieciskā izgatavošanas procesa dēļ, jo tas produktiem piešķir tiem raksturīgās organoleptiskās īpašības, tādējādi nodrošinot konserviem augstu kvalitāti un pārtikas nekaitīguma līmeni.

Amatnieciskās konservēšanas nozari galvenokārt veido mazi un vidēji ģimenes uzņēmumi, kurus vada to īpašnieki un dibinātāji vai viņu mantinieki, un tas ir ļāvis amatnieciskajām produkta izgatavošanas metodēm šajos uzņēmumos saglabāties līdz mūsdienām. Šīs nozares senās tradīcijas Andalūzijā un šā produkta amatnieciskās izgatavošanas pieredzes nodošana no paaudzes paaudzē nodrošina prasmīgu darbaspēku.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Ar nosaukuma specifikācijas pilno tekstu var iepazīties, izmantojot šo saiti:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Caballa.pdf

vai

tieši apmeklējot Lauksaimniecības un zivsaimniecības ministrijas (Consejería de Agricultura y Pesca) mājas lapu (http://www.juntadeandalucia.es/agriculturaypesca/portal) pa šādu piekļuves ceļu: “Lauksaimniecības un pārtikas produktu nozares” (Industrias Agroalimentarias)/“Kvalitāte un popularizēšana” (Calidad y Promoción)/“Kvalitātes nosaukumi” (Denominaciones de Calidad)/“Citi produkti” (Otros Productos); specifikācija ir pieejama pie attiecīgā kvalitātes nosaukuma.

(1) OV L 93, 31.3.2006., 12. lpp.